贈宗人簡齋
作者：姚勉
朝代：宋

paragraphs: 博文約以禮，夫子誨子淵。
詳說將反約，斯語在七篇。
由繁乃入簡，此學本聖賢。
卓哉紫陽公，道統得正傳。
剖析到精微，而後會大全。
譏以爲支離，此說恐未然。
閑邪至敬義，簡易斯坤乾。
後學懶用功，疎略取自便。
藉口鵝湖詩，一蹴登青天。
浪云即心是，所學竟類禪。
不知格物學，蓋在誠意先。
如斯謂之簡，毋乃墮一偏。
此風近頗張，門戶欲自專。
君既學雙峰，趨向尚慎旃。
路頭且要正，莫踏船兩舷。